b"\n_START_ARTICLE_\nVilniaus apskrities herbas\n_START_PARAGRAPH_\nVilniaus apskrities herbas - vienas i\xc5\xa1 Vilniaus apskrities heraldikos atribut\xc5\xb3. Herbo raudoname lauke ant juodo \xc5\xbeirgo sidabrinis \xc5\xa1arvuotas raitelis, de\xc5\xa1in\xc4\x97je rankoje laikantis sidabrin\xc4\x99 iet\xc4\xaf su auksiniu ietigaliu, prie kairiojo peties m\xc4\x97lynas skydas su dvigubu auksiniu kry\xc5\xbeiumi. \xc5\xbdirgo kamanos, balnas, trumpa g\xc5\xabnia ir odiniai dir\xc5\xbeai m\xc4\x97lyni. Balno kilpa, pentinas, g\xc5\xabnios apa\xc4\x8dia bei \xc5\xbeirgo pasagos ir metaliniai jo aprangos sutvirtinimai auksiniai. Herbo skyd\xc4\x85 juosia m\xc4\x97lynas bordi\xc5\xabras su 10 dvigub\xc5\xb3 auksini\xc5\xb3 kry\xc5\xbei\xc5\xb3.\n_START_SECTION_\nIstorija\n_START_PARAGRAPH_\nApskrities heraldikos i\xc5\xa1takos slypi tolimoje praeityje ir susijusios su did\xc5\xbei\xc5\xb3j\xc5\xb3 kunigaik\xc5\xa1\xc4\x8di\xc5\xb3 naudotais simboliais. Jau 1366 m., kaip tvirtino Tadeuszas Czackis, Vilniuje rezidavusio did\xc5\xbeiojo kunigaik\xc5\xa1\xc4\x8dio Algirdo antspaude vaizduotas raitelis. J\xc4\xaf i\xc5\xa1 t\xc4\x97vo per\xc4\x97m\xc4\x97 Jogaila, XIV a. pabaigoje ir kiti Gediminai\xc4\x8diai. \xc5\xa0arvuotas raitelis su kalaviju, ietimi buvo bene m\xc4\x97gstamiausias Vakar\xc5\xb3 ir Vidurio Europos valdov\xc5\xb3 antspaud\xc5\xb3 simbolis. XIV a. pabaigoje, kai Lietuvoje prad\xc4\x97jo rastis pirmieji \xc5\xbeemi\xc5\xb3 (kunigaik\xc5\xa1tys\xc4\x8di\xc5\xb3) herbai, dalis kunigaik\xc5\xa1\xc4\x8di\xc5\xb3 antspaudini\xc5\xb3 simboli\xc5\xb3 buvo suheraldinta, jie \xc4\xafd\xc4\x97ti \xc4\xaf herbin\xc4\xaf skyd\xc4\x85, suteiktos spalvos. Raitelis i\xc5\xa1 prad\xc5\xbei\xc5\xb3 tapo Vilniaus, tiksliau, i\xc5\xa1 Vilniaus valdomos Lietuvos (siaur\xc4\x85ja prasme), v\xc4\x97liau - ir visos Lietuvos Did\xc5\xbeiosios Kunigaik\xc5\xa1tyst\xc4\x97s herbu. Jame antspaud\xc5\xb3 simbolis \xc4\xafgijo bendrin\xc4\x99 prasm\xc4\x99, be to tur\xc4\x97jo vien\xc4\x85 svarb\xc5\xb3 skirtum\xc4\x85. Kunigaik\xc5\xa1\xc4\x8dio portretiniame antspaude valdovas parodytas su kalaviju - kunigaik\xc5\xa1\xc4\x8dio vald\xc5\xbeios \xc5\xbeenklu, \xc5\xbeem\xc4\x97s herbe \xc5\xa1arvuotas karys vaizduotas su ietimi. Tai akivaizd\xc5\xbeiai rodo XIV a. pabaigos valdov\xc5\xb3 sfragistika, XV a. pirmosios pus\xc4\x97s herbynai. Antai Lietuvos did\xc5\xbeiojo kunigaik\xc5\xa1\xc4\x8dio Vytauto did\xc5\xbeiajame antspaude, pirm\xc4\x85 kart\xc4\x85 prikabintame prie 1398 m. Salyno sutarties, Vilni\xc5\xb3 (Lietuv\xc4\x85) simbolizavo raitelis, Trakus - p\xc4\x97stininkas, abu su ietimis. XV a. prad\xc5\xbeioje, kai raitelis \xc4\x97m\xc4\x97 simbolizuoti vis\xc4\x85 Lietuvos valstyb\xc4\x99, jis, kaip ir kunigaik\xc5\xa1\xc4\x8di\xc5\xb3 antspauduose, imtas vaizduoti su kalaviju. Seniausios Vilniaus \xc5\xbeem\xc4\x97s herbo spalvos u\xc5\xbefiksuotos XV a. pirmosios pus\xc4\x97s Vakar\xc5\xb3 Europos herbynuose. Juose raudoname skyde vaizduojamas ant juodo \xc5\xbeirgo s\xc4\x97dintis sidabrinis \xc5\xa1arvuotas raitelis su tokios pa\xc4\x8dios spalvos ietimi. Prie kairiojo peties jis laiko m\xc4\x97lyn\xc4\x85 skydel\xc4\xaf su dvigubu auksiniu kry\xc5\xbeiumi; apatin\xc4\x97 kry\xc5\xbema ilgesn\xc4\x97. \xc5\xbdirgo apranga: trumpa g\xc5\xabnia, kamanos, odiniai dir\xc5\xbeai - m\xc4\x97lyni, metaliniai sutvirtinimai auksiniai. Toks herbas rod\xc4\x97, kad Vilniaus \xc5\xbeem\xc4\x97 priklaus\xc4\x97 Algirdai\xc4\x8diams. \xc4\xaedomu, kad tuomet herbynuose pie\xc5\xa1tas juodas \xc5\xbeirgas. Raitelis su ietimi Vilniaus \xc5\xbeem\xc4\x97s heraldikoje i\xc5\xa1liko apie 150 mel\xc5\xb3. Galima sakyti, kad nuo XVI a. vidurio iki XVIII a. pabaigos Vilniaus vaivadijos ir Lietuvos Did\xc5\xbeiosios Kunigaik\xc5\xa1tyst\xc4\x97s herbai buvo vienodi._NEWLINE_Po tre\xc4\x8diojo Lenkijos ir Lietuvos valstyb\xc4\x97s padalijimo 1795 m., kai Lietuva pateko \xc4\xaf Rusijos Imperijos sud\xc4\x97t\xc4\xaf, istorinis \xc5\xbeem\xc4\x97s herbas prarado savo reik\xc5\xa1m\xc4\x99, nes Vilnius, tap\xc4\x99s gubernijos centru, i\xc5\xa1 prad\xc5\xbei\xc5\xb3 tur\xc4\x97jo tik antspaudus. Nuo XIX a. prad\xc5\xbeios jie buvo sudaryti i\xc5\xa1 dviej\xc5\xb3 simboli\xc5\xb3 - dvigalvio erelio vir\xc5\xa1uje ir senojo Lietuvos raitelio apa\xc4\x8dioje. Pirmasis rod\xc4\x97 Vilniaus politin\xc4\x99 priklausomyb\xc4\x99 Rusijos Imperijai, antrasis- Vilni\xc5\xb3 kaip gubernijos centr\xc4\x85. XIX a. 4-ojo de\xc5\xa1imtme\xc4\x8dio pabaigoje buvo siekiama sukurti nauj\xc4\x85 gubernijos herb\xc4\x85. Tuomet rengtuose projektuose skydas buvo perkirstas \xc4\xaf du laukus. Vir\xc5\xa1utiniame vaizduotas raitelis su trigubu (aliuzija \xc4\xaf sta\xc4\x8diatiki\xc5\xb3) kry\xc5\xbeiumi, apatiniame- Vilniaus pilies bok\xc5\xa1tas. Ta\xc4\x8diau 1845 m. baland\xc5\xbeio 6 d. Rusijos imperatorius Nikolajus I Vilniaus gubernijai patvirtino ne \xc5\xa1\xc4\xaf, o \xc5\xa1iek tiek pakeist\xc4\x85 istorin\xc4\xaf herb\xc4\x85. Raudoname lauke buvo pavaizduotas baltas (sidabrinis) raitelis, lekiantis per \xc5\xbeali\xc4\x85 vej\xc4\x85. Tik raitelio skydelyje buvo nebe dvigubas, o raudonas sta\xc4\x8diatiki\xc5\xb3 kry\xc5\xbeius. 1858 m. Bernhardas Kohne Vilniaus gubernijos herb\xc4\x85 nutar\xc4\x97 sumoderninti. Jis pasi\xc5\xabl\xc4\x97 vaizduoti raitel\xc4\xaf su dvigubu kry\xc5\xbeiumi, vir\xc5\xa1 skydo u\xc5\xbed\xc4\x97ti penki\xc5\xb3 bok\xc5\xa1t\xc5\xb3 m\xc5\xabro kar\xc5\xabn\xc4\x85, i\xc5\xa1 \xc5\xa1on\xc5\xb3 papuo\xc5\xa1ti dviem jav\xc5\xb3 varpomis su raudona Aleksandro juosta. Ta\xc4\x8diau tik 1878 m. liepos 5 d. truput\xc4\xaf pataisytas Kohne's pie\xc5\xa1inys buvo patvirtintas. I\xc5\xa1 esm\xc4\x97s liko tos pa\xc4\x8dios fig\xc5\xabros, sta\xc4\x8diatiki\xc5\xb3 kry\xc5\xbeius, bet vir\xc5\xa1 skydo atsirado Rusijos imperatori\xc5\xa1koji kar\xc5\xabna, o i\xc5\xa1 \xc5\xa1on\xc5\xb3 - auksin\xc4\x97s \xc4\x85\xc5\xbeuolo \xc5\xa1akel\xc4\x97s, suri\xc5\xa1tos m\xc4\x97lyna Andr\xc4\x97jaus juosta._NEWLINE_Pirmojo pasaulinio karo metais Vilniaus sfragistikoje naudotas Vokietijos erelis, o nuo 1919 m., kai Vilniaus kra\xc5\xa1t\xc4\x85 u\xc5\xbe\xc4\x97m\xc4\x97 Lenkija, - Lenkijos erelis. Naujas Vilniaus vaivadijos herbo projektas buvo parengtas 1928 m., bet taip ir liko nepatvirtintas. Soviet\xc5\xb3, vokie\xc4\x8di\xc5\xb3 okupacij\xc5\xb3 laikotarpiu naudoti tik antspaudai su sovietiniais, Reicho, o antrosios soviet\xc5\xb3 okupacijos metais - su Lietuvos TSR herbais. Vilniaus \xc5\xbeem\xc4\x97s istorinis herbas reik\xc5\xa1mingas daugeliu at\xc5\xbevilgiu. Jis yra vienas i\xc5\xa1 seniausi\xc5\xb3 Lietuvos teritorini\xc5\xb3 simboli\xc5\xb3, kurio i\xc5\xa1takos gali siekti did\xc5\xbeiojo kunigaik\xc5\xa1\xc4\x8dio Algirdo laikus. Portretin\xc4\xaf raitel\xc4\xaf XIV a. pabaigoje suheraldino didysis kunigaik\xc5\xa1tis Vytautas. Jis, \xc5\xa1iek tiek pataisytas XVI a. viduryje, Vilniaus heraldikoje ir sfragistikoje naudotas iki 1795 m. Raitelio visai ne\xc4\xafsteng\xc4\x97 panaikinti net Rusijos vald\xc5\xbeia, Tik po Pirmojo pasaulinio karo, kai Vilniaus kra\xc5\xa1tas \xc4\x97jo i\xc5\xa1 rank\xc5\xb3 \xc4\xaf rankas, istorinei simbolikai neliko vietos. Siekdama i\xc5\xa1saugoti \xc5\xa1\xc4\xaf reik\xc5\xa1ming\xc4\x85, palikim\xc4\x85, Lietuvos heraldikos komisija nutar\xc4\x97 istorin\xc4\xaf Vilniaus \xc5\xbeem\xc4\x97s herb\xc4\x85 (ankstyviausi\xc4\x85 versij\xc4\x85 - raitel\xc4\xaf su ietimi) atkurti Vilniaus apskri\xc4\x8diai ir Vilniaus rajono savivaldybei. B\xc5\xabtent jos \xc5\xa1iuo metu yra senosios heraldikos paveld\xc4\x97tojos. Ta\xc4\x8diau kad Vilniaus apskrities herbas skirt\xc5\xb3si nuo Vilniaus rajono, kaip ir kit\xc5\xb3 apskri\xc4\x8di\xc5\xb3 heraldikoje, herbas papildytas m\xc4\x97lynu bordi\xc5\xabru su 10 dvigub\xc5\xb3 auksini\xc5\xb3 kry\xc5\xbei\xc5\xb3._NEWLINE_Vilniaus apskrities herb\xc4\x85 Lietuvos Respublikos Prezidentas dekretu Nr. 725 patvirtino 1999 m. gruod\xc5\xbeio 20 d._NEWLINE_Herbo etalono autorius - dailininkas Arvydas Ka\xc5\xbedailis."